### NN 13/2025 (27.1.2025.), Odluka o izdavanju zlatne numizmatičke kovanice i srebrnih numizmatičkih kovanica »Halubajski zvončari«

Hrvatska narodna banka

122

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 22. siječnja 2025. donio je

ODLUKU

O IZDAVANJU ZLATNE NUMIZMATIČKE KOVANICE I SREBRNIH NUMIZMATIČKIH KOVANICA »HALUBAJSKI ZVONČARI«

Članak 1.

Hrvatska narodna banka izdaje zlatnu numizmatičku kovanicu i srebrne numizmatičke kovanice »Halubajski zvončari«, s prigodnim motivima koji predstavljaju pokladni običaj u Republici Hrvatskoj kao dio hrvatske tradicijske kulture i baštine.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 8 i 4 eura.

(2) Zlatna numizmatička kovanica i srebrne numizmatičke kovanice izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 100 eura u boji izdaje se u količini ne većoj od 200 komada i u ukupnom nominalnom iznosu ne većem od 20.000,00 eura

2. srebrna numizmatička kovanica od 8 eura u boji izdaje se u količini ne većoj od 500 komada i u ukupnom nominalnom iznosu ne većem od 4.000,00 eura

3. srebrna numizmatička kovanica od 4 eura izdaje se u količini ne većoj od 2.000 komada i u ukupnom nominalnom iznosu ne većem od 8.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 8 eura ima masu od 155,518 grama s mogućim odstupanjem od +0,80 grama i promjer od 60 milimetara s mogućim odstupanjem od ±0,50 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

Na licu zlatne numizmatičke kovanice i srebrnih numizmatičkih kovanica prikaz je osnovnog motiva prigodno odjevene trojice halubajskih zvončara s maskama iz perspektive pogleda kroz prigodnu »masku«. Iznad i ispod osnovnog motiva ispisan je tekst »Halubajski zvončari«, a desno od osnovnog motiva ispisana je godina izdanja kovanice »2025.«.

Članak 4.

(1) Na naličju zlatne numizmatičke kovanice i srebrnih numizmatičkih kovanica prikazan je osnovni motiv prigodno odjevenih halubajskih zvončara s maskama u karakterističnom skupu. Iznad osnovnog motiva polukružno uz rub numizmatičke kovanice ispisan je natpis »REPUBLIKA HRVATSKA«, a ispod osnovnog motiva prikazana je oznaka nominalne vrijednosti »100«, »8« ili »4« i naziv novčane jedinice »EURO«.

(2) Na naličju zlatne numizmatičke kovanice od 100 eura i srebrne numizmatičke kovanice od 8 eura bojom su istaknuti detalji maske i prigodna odjeća zvončara.

Članak 5.

Obodi su zlatne numizmatičke kovanice i srebrnih numizmatičkih kovanica nazubljeni.

Članak 6.

Autorica je likovnog rješenja zlatne numizmatičke kovanice i srebrnih numizmatičkih kovanica Chiara Principe.

Članak 7.

Zlatna numizmatička kovanica i srebrne numizmatičke kovanice iz članka 1. ove Odluke puštaju se u prodaju 18. veljače 2025.

Članak 8.

Prodaju zlatne numizmatičke kovanice i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećega dana nakon dana objave u »Narodnim novinama«.

O.br. 486-2853-090/1-25/BV
 Zagreb, 22. siječnja 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.